b"\n_START_ARTICLE_\nL\xc3\xa9on Blum\n_START_SECTION_\nEls seus inicis\n_START_PARAGRAPH_\nEra fill d'una fam\xc3\xadlia jueva de classe mitjana. En la seva joventut fou amic del futur escriptor Andr\xc3\xa9 Gide. Va estudiar dret a la Sorbona i es gradu\xc3\xa0 el 1894. Treball\xc3\xa0 en el Conseil d'\xc3\x89tat, on va tenir una carrera brillant. Les seves contribucions al dret de la responsabilitat de l'Estat, encara s\xc3\xb3n vigents. Paral\xc2\xb7lelament, tamb\xc3\xa9 feia carrera de cr\xc3\xadtic literari. Aviat esdevingu\xc3\xa9 una de les figures liter\xc3\xa0ries m\xc3\xa9s importants de Fran\xc3\xa7a (col\xc2\xb7labor\xc3\xa0 en La Revue blanche)._NEWLINE_Va demostrar poc inter\xc3\xa8s per a la pol\xc3\xadtica fins al cas Dreyfus del 1894, que va tenir en ell un efecte traum\xc3\xa0tic com en tants altres jueus francesos. Fent campanya per a Dreyfus va contactar amb el l\xc3\xadder socialista Jean Jaur\xc3\xa8s, a qui admirava. Comen\xc3\xa7\xc3\xa0 a participar en el diari socialista, L'Humanit\xc3\xa9, i es va unir al Partit Socialista franc\xc3\xa8s, del qual aviat n'esdevingu\xc3\xa9 el principal te\xc3\xb2ric.\n_START_SECTION_\nCarrera pol\xc3\xadtica\n_START_PARAGRAPH_\nQuan el 1914 esclat\xc3\xa0 la Primera Guerra Mundial, Jaur\xc3\xa8s fou assassinat i Blum va prendre m\xc3\xa9s protagonisme en el partit. El 1919 fou nomenat membre del Comit\xc3\xa8 Executiu i elegit diputat pel departament del Sena (Par\xc3\xads) a l'Assemblea Nacional francesa. Malgrat el seu esperit conciliador i no condemnar la Revoluci\xc3\xb3 russa, no pogu\xc3\xa9 evitar l'escissi\xc3\xb3 dels comunistes, que fundaren el Partit Comunista Franc\xc3\xa8s i s'endugueren la redacci\xc3\xb3 de L'Humanit\xc3\xa9._NEWLINE_Aleshores va refer el partit, del qual fou representant per a l'Aude (Narbona) des del 1929. Tot i ser un marxista ortodox, no accept\xc3\xa0 el leninisme i tamb\xc3\xa9 s'opos\xc3\xa0 a donar suport als diversos governs d'esquerra burgesa, per\xc3\xb2 la seva actitud canvi\xc3\xa0 quan arrib\xc3\xa0 Adolf Hitler al poder d'Alemanya el 1933. El 1935 va promoure amb els altres partits d'esquerra (inclosos els comunistes) la formaci\xc3\xb3 d'un Front Popular, que guany\xc3\xa0 les eleccions del 1936.\n_START_SECTION_\nPrimer ministre pel Front Popular\n_START_PARAGRAPH_\nFou aix\xc3\xad el primer socialista jueu que esdevenia primer ministre de Fran\xc3\xa7a, ra\xc3\xb3 per la qual fou bescantat pels antisemites i per la dreta autorit\xc3\xa0ria ultracat\xc3\xb2lica. Tamb\xc3\xa9 fou criticat pels seus partidaris, ja que no volgu\xc3\xa9 donar suport als moviments obrers que feien crides a ocupar les f\xc3\xa0briques, ni al govern leg\xc3\xadtim de la Segona Rep\xc3\xbablica Espanyola durant la Guerra Civil. Tot aix\xc3\xb2 el for\xc3\xa7\xc3\xa0 a dimitir el 1937. Malgrat tot, el seu govern va aprovar la jornada laboral de 40 hores, va nacionalitzar les ind\xc3\xbastries d'armes i don\xc3\xa0 drets pol\xc3\xadtics a la poblaci\xc3\xb3 \xc3\xa0rab d'Alg\xc3\xa8ria.\n_START_SECTION_\nL'ocupaci\xc3\xb3 alemanya de Fran\xc3\xa7a\n_START_PARAGRAPH_\nQuan el 1940 els nazis ocuparen Fran\xc3\xa7a, no va fer cap intent de fugir del pa\xc3\xads, malgrat ser jueu i socialista, i fou un dels diputats que s'oposaren a la cessi\xc3\xb3 de poders al mariscal Henri Philippe P\xc3\xa9tain. Les autoritats de la Fran\xc3\xa7a de Vichy l'arrestaren i el 1942 el jutjaren a Riom, on la seva brillant defensa pos\xc3\xa0 en evid\xc3\xa8ncia Pierre Laval. Els nazis decidiren el 1943 internar-lo al camp de concentraci\xc3\xb3 de Buchenwald fins a l'abril de 1945, quan degut a l'aven\xc3\xa7 aliat, fou traslladat al camp de Dachau i m\xc3\xa9s tard al Tirol. Alhora, el seu germ\xc3\xa0 Ren\xc3\xa9 Blum va ser assassinat al camp d'Auschwitz.\n_START_SECTION_\nLa post-guerra europea\n_START_PARAGRAPH_\nDespr\xc3\xa9s de la guerra fou breument primer ministre, ambaixador als Estats Units d'Am\xc3\xa8rica i representant franc\xc3\xa8s a les Nacions Unides. El 1946 va substituir Georges Bidault com a cap del govern provisional de la Rep\xc3\xbablica francesa. Dimit\xc3\xad el 1947, quan s'aprov\xc3\xa0 la nova constituci\xc3\xb3 de la Quarta Rep\xc3\xbablica Francesa i fou elegit president el tamb\xc3\xa9 socialista Vincent Auriol. Despr\xc3\xa9s es retir\xc3\xa0 a Jouy-en-Josas, on va morir el 1950."